РЕПУБЛИКА СРБИЈА

НАРОДНА СКУПШТИНА

01 Број 06-2/113-21

8. април 2021. године

Б е о г р а д

**З А П И С Н И К**

**ШЕСТЕ СЕДНИЦЕ ПРВОГ РЕДОВНОГ ЗАСЕДАЊА**

**НАРОДНЕ СКУПШТИНЕ РЕПУБЛИКЕ СРБИЈЕ У 2021. ГОДИНИ,**

**ОДРЖАНЕ 8. АПРИЛА 2021. ГОДИНЕ**

Седница је почела у 10 часова и 20 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствујe 107 народних посланика, а применом електронског система за гласање утврђено је да је у сали присутно 150 народних посланика, односно да је присутна већина од укупног броја народних посланика и да постоје услови за рад Народне скупштине, у смислу члана 88. став 5. Пословника Народне скупштине.

На основу члана 287. Пословника, обавештења, односно објашњења су затражили народни посланици: Милија Милетић, заменик председника Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ - од Министарствa трговине, туризма и телекомуникација и Министарствa пољопривреде, шумарства и водопривреде, Шаип Камбери, председник Посланичке групе УЈЕДИЊЕНА ДОЛИНА - СДА САНЏАКА - од председника Владе, Арпад Фремонд, представник Посланичке групе САВЕЗ ВОЈВОЂАНСКИХ МАЂАРА - од министра заштите животне средине, Александар Јовановић, представник Посланичке групе ПУПС - „Три П“ - од Министарствa грађевинарства, саобраћаја и инфраструктуре и Министарствa трговине, туризма и телекомуникација, Угљеша Марковић, представник Посланичке групе СОЦИЈАЛИСТИЧКА ПАРТИЈА СРБИЈЕ (СПС) - од председника Владе и Министарства здравља и Александар Марковић, представник Посланичке групе „Александар Вучић - за нашу децу“.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Андријана Аврамов, Душан Бајатовић, Арђенд Бајрами, Жарко Богатиновић, Сандра Божић, Зоран Бојанић, Јосип Броз, Владимир Ђукановић, Милан Ђурица, Илија Животић, Владан Заграђанин, Марко Зељуг, Крсто Јањушевић, мр Јадранка Јовановић, Драгомир Карић, Ђорђе Комленски, Софија Максимовић, Драган Д. Марковић, Илија Матејић, Јелена Мијатовић, Марко Младеновић, Милутин Мркоњић, Оливера Недељковић, Весна Недовић, Јелена Обрадовић, проф. др Александра Павловић Марковић, Љубо Петровић, Мира Петровић, Ана Пешић, Милена Поповић, Мисала Праменковић, Никола Радосављевић, Катарина Ракић, Иван Тасовац, Марија Тодоровић, проф. др Јахја Фехратовић, Ацо Петровић и Љиљана Кузмановић-Вујаковић.

Народна скупштина је, већином гласова, усвојила: Записник Треће седнице Првог редовног заседања Народне скупштине Републике Србије у 2021. години, одржане 16, 17. и 18. марта 2021. године (од 158 присутних народних посланика, 141 је гласао за, а 17 није гласало) и Записник Четврте седнице Првог редовног заседања Народне скупштине Републике Србије у 2021. години, одржане 23, 24. и 25. марта 2021. године (од 158 присутних народних посланика, 142 су гласала за, а 16 није гласало).

Затим је Народна скупштина прешла на утврђивање дневног реда.

Изјашњавајући се о предлозима за допуну предложеног дневног реда, Народна скупштина није прихватила: предлог народног посланика Миодрага Линте да се дневни ред допуни тачком - Предлог закона о изменама и допунама Закона о избеглицама, који је поднео Народној скупштини 23. марта 2021. године (након образложења народног посланика Миодрага Линте, од 159 присутних народних посланика, седам је гласало за, а 152 нису гласала) и предлог народног посланика Ане Караџић да се дневни ред допуни тачком - Предлог одлуке о образовању Комисије за истрагу и утврђење броја жртава агресије НАТО пакта 1999. године, који су Народној скупштини поднели народни посланици Ђорђе Комленски, Маријан Ристичевић, Ана Караџић и Бојан Торбица 16. новембра 2020. године (након образложења народног посланика Ане Караџић, од 158 присутних народних посланика, 15 је гласало за, а 143 нису гласала).

Народна скупштина је, већином гласова (од 158 присутних народних посланика, 140 је гласало за, а 18 није гласало), утврдила дневни ред Шесте седнице Првог редовног заседања Народне скупштине Републике Србије у 2021. години, у целини.

**Тако утврђени дневни ред је следећи:**

1. **Предлог одлуке о избору председника Врховног касационог суда,** који је поднео Високи савет судства (број 119-429/21 од 16. марта 2021. године).

Председник је, сагласно члану 90. став 1. Пословника, обавестио да је позван да седници присуствује Драгомир Милојевић, председник Високог савета судства.

Затим је Народна скупштина прешла на рад по утврђеном дневном реду, односно на **јединствени претрес о 1. тачки дневног реда – ПРЕДЛОГУ ОДЛУКЕ О ИЗБОРУ ПРЕДСЕДНИКА ВРХОВНОГ КАСАЦИОНОГ СУДА.**

Председник је, сагласно члану 192. став 3. и члану 201. Пословника, отворио јединствени претрес о Предлогу одлуке.

Предлог одлуке образложио је представник предлагача Драгомир Милојевић, председник Високог савета судства.

У јединственом претресу учествовали су народни посланици: др Муамер Зукорлић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“, Сања Јефић Бранковић, представник Посланичке групе Социјалдемократска партија Србије, Тома Фила, представник Посланичке групе СОЦИЈАЛИСТИЧКА ПАРТИЈА СРБИЈЕ (СПС), Миленко Јованов, представник Посланичке групе „Александар Вучић - за нашу децу“ (поводом чијег излагања су узајамно реплицирали народни посланици Снежана Пауновић и Миленко Јованов, после чега је председавајућа Марија Јевђић, потпредседник Народне скупштине, сагласно члану 27. и члану 87. ст. 2. и 3. Пословника, продужила рад седнице Народне скупштине и после 18,00 часова), Самир Тандир, Данијела Вељовић, Владан Глишић (поводом чијег излагања су узајамно реплицирали народни посланици Миленко Јованов и Владан Глишић), Биљана Пантић Пиља, Марија Јевђић, Дубравка Краљ, Маријан Ристичевић и Ђорђе Милићевић (коме је реплицирао народни посланик Небојша Бакарец, након чега је председавајућа Елвира Ковач, потпредседник Народне скупштине, одредила паузу у трајању од једног часа).

После паузе, седница је настављена у 15 часова и 10 минута.

У наставку јединственог претреса учествовали су народни посланици: Дејан Кесар, Наташа Јовановић, Миланка Јевтовић Вукојичић, доц. др Михаило Јокић, Душан Радојевић, Стефан Србљановић, Адам Шукало, Љиљана Малушић, Верољуб Арсић, Милан Југовић, проф. др Владимир Маринковић, проф. др Марко Атлагић, Угљеша Мрдић, Александар Мирковић, Зоран Томић, Миленко Јованов, представник Посланичке групе „Александар Вучић - за нашу децу“ и Милимир Вујадиновић.

Затим је председник, у складу са чланом 98. став 4. Пословника, закључио јединствени претрес о Предлогу одлуке.

Председник је, сагласно члану 87. став 5. Пословника, одредио четвртак, 8. април 2021. године, са почетком у 18 часова и 20 минута, као Дан за гласање о тачки дневног реда Шесте седнице Првог редовног заседања Народне скупштине Републике Србије у 2021. години.

Применом електронског система за гласање утврђено је да је у сали присутно 177 народних посланика, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање.

**1. тачка дневног реда –** **ПРЕДЛОГ ОДЛУКЕ О ИЗБОРУ ПРЕДСЕДНИКА ВРХОВНОГ КАСАЦИОНОГ СУДА**

Народна скупштина је, већином гласова свих народних посланика (од 185 присутних народних посланика, 185 је гласало за), усвојила Предлог одлуке о избору председника Врховног касационог суда, у целини.

Затим је председник у име народних посланика и у своје име, честитао Јасмини Васовић на избору за председника Врховног касационог суда и пожелео јој пуно успеха у раду.

Пошто је Народна скупштина обавила разматрање и одлучивање о јединој тачки дневног реда седнице, председник Народне скупштине је, сагласно члану 102. Пословника, закључио Шесту седницу Првог редовног заседања Народне скупштине Републике Србије у 2021. години.

Седница је закључена у 18 часова и 25 минута.

ГЕНЕРАЛНИ СЕКРЕТАР ПРЕДСЕДНИК

Вељко Одаловић Ивица Дачић